Matul is-snin instabu għadd ta' każijiet ta' persuni li kellhom il-blue badge u li mbagħad irriżulta li ma kinux intitolati għaliha. Dan kien isir minħabba li, sa ftit ilu, la kien hemm liġi biex tirregola dan u wisq anqas kien hemm struttura. Fid-dawl ta' dan kollu, din il-gazzetta tista' tikkonferma li permezz tal-liġi l-ġdida fl-għoti tal-blue badges se jkunu qed jitwaqqfu strutturi legali għal tal-apposta biex jitnaqqsu dawn l-imsemmija abbużi. Proprju għal dan il-għan, se jkun qed jitwaqqaf bord ta' tliet professjonisti fil-qasam mediku, fosthom minn fiżjoterapista, tabib, kif ukoll occupational therapist. Din il-gazzetta tinsab infurmata wkoll li meta applikazzjoni tiġi miċħuda se jkun qed jingħata d-dritt tal-appell u se jkun qed jitwaqqaf bord ieħor li, fost nies differenti, se jkun hemm fuqu persuna b'diżabbiltà. Pieni għal min jikser il-liġi Minħabba li l-blue badge qatt ma kellha struttura legali, qatt ma setgħu jittieħdu ċerti passi kontra min ma kienx intitolat għaliha. Permezz ta' din il-liġi se jkunu qegħdin jiddaħħlu reati u pieni ġodda. Il-liġi se tkun qed titlob li l-blue badge trid tintuża biss mill-persuna intitolata għaliha jew inkella fil-preżenza tal-persuna li għandha l-blue badge. Min jinqabad juża l-blue badge mhux kif suppost se jkun qed jeħel multa ta' €250 u mhux aktar minn €500, inkluż it-towing. Jekk persuna terġa' tinqabad tagħmel dan ir-reat tista' teħel multa ta' mhux inqas minn €1,000 u mhux aktar minn €1,500, inkluż it-towing, kif ukoll tittiħdilha l-blue badge b'mod permanenti. Eliġibbli persuni ta' inqas minn sentejn Bil-kontra ta' kif kienet il-prassi qabel, permezz ta' din il-liġi persuni li għandhom inqas minn sentejn se jkunu wkoll eliġibbli biex japplikaw għall-blue badge. Apparti minn hekk, se jiġu inklużi persuni li għandhom diżabbiltajiet differenti, fosthom dawk li għandhom challenging behaviour. Il-kriterji biex tingħata l-blue badge huma komuni għal dawk li jintużaw f'pajjiżi Ewropej oħra, iżda permezz ta' din il-liġi l-ġdida se tkun qed tingħata ħarsa aktar ħolistika biex min verament għandu bżonn il-blue badge ma jkunx imċaħħad minnha.